Antallet demonstranter rundt Taksim-plassen øker
Grytidlig tirsdag morgen aksjonerte opprørspolitiet mot Taksim-plassen, der det har foregått demonstrasjoner i halvannen uke. Ved 14.30-tiden tirsdag ettermiddag har de imidlertid fortsatt sitt svare strev med å få kontroll over plassen. De siste timene har det samlet seg flere og flere demonstranter ved utkanten av plassen.Med jevne mellomrom angriper opprørerne de store politistyrkene med steiner og brannbomber, mens politiet svarer med vannkanoner og tåregass. Tirsdag formiddag gikk politiet også inn i Gezi-parken, som ligger ved siden av den store plassen i sentrum av Istanbul. Politiet så imidlertid ikke umiddelbart ut til å ville kaste demonstrantene ut av parken, skriver NTB. De gjorde ikke noe forsøk på å rive teltene som demonstrantene hadde satt opp, eller fjerne bannere og flagg. I 13.30-tiden viste direktebilder fra Istanbul at en barrikade stod i full fyr mellom demonstrantene og politiet i utkanten av Taksim-plassen.Politiet benyttet også tirsdag morgen vannkanoner og tåregass for å drive demonstrantene ut fra Taksim-plassen og inn i Gezi-parken. Noen demonstranter besvarte politiets aksjon ved å sende fyrverkeri, brannbomber og steiner i retur, blant annet mot politiets vannkanon. Ved 9-tiden tirsdag morgen viste direktebilder fra Istanbul at demonstrantene kaster steiner og brannbomber mot politiets vannkanon-biler. En av bilene stod på et tidspunkt i brann, men brannen ble etter hvert slukket av en annen vannkanon.Gatekampene som nå herjer landet startet egentlig som en protest mot at det skal bygges et kjøpesenter i en grønn lunge i Istanbul, men har utviklet seg til å bli et oppgjør med regjeringen. Årsaken er en økende misnøye med landets utvikling. Mange mener også at statsminister Recep Tayyip Erdogan og hans politikk fører Tyrkia i en islamistisk retning. Opptøyene har foregått i flere av de største byene i Tyrkia. Sent mandag kveld brukte opprørspolitiet tåregass mot demonstranter i Tyrkias hovedstad Ankara. Også søndag var titusener ute i gatene for å protestere mot statsminister Recep Tayyip Erdogan i Tyrkia. I Istanbul var hele Taksim-plassen fylt av demonstranter lørdag kveld og natt til søndag.Tyrkias statsminister Recep Tayyip Erdogan opplyste tirsdag at fire personer er drept hittil i forbindelse med uroen i landet. - Tre ungdommer og en politimann har mistet livet i hendelsene, sa Erdogan i en TV-overført tale til tyrkiske parlamentarikere. Den tyrkiske legeforeningen har hittil operert med et tall på tre drepte i forbindelse med uroen som nå har vart i snart to uker. Ifølge Reuters har 5000 blitt skadet siden opptøyene startet.
Flere timer etter at tyrkisk opprørspoliti stormet Taksim-plassen i Istanbul, blir de stadig møtt med motstand av illsinte demonstranter.